Najobľúbenejšie, ale aj najnetradičnejšie mená za rok 2022 u nás: Späť sa vracajú cudzojazyčné, ale aj biblické mená a mená starých rodičov
Sofia s Jakubom sú najobľúbenejšie, poznáme však aj najnetradičnejšie mená detí za rok 2022
Kreatívni rodičia vymysleli pre deti aj tento rok mnoho nevšedných mien. Často sa inšpirujú v zahraničí, kde boli na dovolenke alebo tam strávili istú časť života. Vďaka nim chcú svoje ratolesti odlíšiť, ale zároveň tak vyjadriť niečo, čo im je veľmi blízke. Pozrite sa, akými menami sa tento rok inšpirovali slovenskí rodičia a možno medzi nimi nájdete to pravé aj vy.
Najpoužívanejšie dievčenské mená. Ako to dopadlo v regiónoch?
V dievčenskom rebríčku najpoužívanejších mien viedli Sofia, Eliška a Nina. Oproti minulému roku tak nastala výraznejšia zmena, keďže pred dvanástimi mesiacmi bolo najpoužívanejším pomenovaním Ema alebo Emma, na druhom mieste bola Nina a tretie boli Sofie. Celý rebríček vyzerá takto:
10 najpoužívanejších dievčenských mien za rok 2022:
- Sofia
- Eliška
- Nina
- Ema
- Viktória
- Natália
- Nela
- Sára
- Mia
- Olívia
Elišky, Sofie a Niny dominovali napríklad v Levoči, Košiciach-Juhu alebo v Spišskej Novej Vsi. Naopak, našli sa aj regióny a matriky, kde sa najviac používali úplne iné mená, ako bol tohtoročný slovenský priemer. Napríklad v Ilave mali najviac dievčat s pomenovaním Nella, Lívia a Laura. V Topoľčanoch sa do prvej trojky dostala aj Mia. A v Starej Ľubovni bolo najpoužívanejším menom Sára, pričom Sofie sa umiestnili na druhom mieste.
Najpoužívanejšie chlapčenské mená. Ako to dopadlo v regiónoch?
Tento rok sa stali najpoužívanejšími chlapčenskými menami Jakub, Samuel a Adam. V prvej trojke došlo len k jedinej zmene, keď si Samuelovia a Adamovia oproti predošlému rebríčku medzi sebou vymenili svoje miesta. Medzi chlapcami bola menšia rozmanitosť mien, rodičia zvyknú byť kreatívnejší skôr u dievčat. Celý rebríček vyzerá takto:
10 najpoužívanejších chlapčenských mien za rok 2022:
- Jakub
- Samuel
- Adam
- Michal
- Oliver
- Filip
- Tomáš
- Martin
- Matej
- Richard
Tieto tri pomenovania sa objavili medzi trojkou najpoužívanejších napríklad v Púchove, Bardejove, Rožňave alebo v Humennom. Úplne iné trendy panujú v mestách ako Nové Mesto nad Váhom, kde najviac dávali mená Filip a Alex alebo v Liptovskom Mikuláši, kde mali pomenovania Michal, Oliver, Adam alebo Martin.
Zaujímavé a netradičné dievčenské mená
Do našej štatistiky sme zozbierali aj netradičné mená, ktoré môžu byť inšpiráciou pre ostatných rodičov. Medzi dievčatami to boli napríklad Daya alebo Rumya v Liptovskom Mikuláši. V Spišskej Novej Vsi to boli Elif a Melek, ktoré sú známe v arabských krajinách. V Skalici si zase rodičia vybrali pekné mená Tamia a Aliyah Jacqueline Alexandra. Pri zahraničných menách si otcovia a mamy často vyberajú hneď dvojkombináciu. Tak tomu bolo aj v Malackách, kde sa narodili Stela Chinyere a Alexandra Lejla. Vo Vranove nad Topľou si vybrali pre dievčatká mená ako Chanel, Délia a Ivy.
Zaujímavé a netradičné chlapčenské mená
Matriky upozorňujú na to, že trendy netradičných mien často ovplyvňujú osobnosti zo zahraničia alebo fiktívne postavy z obľúbených filmov. "Pri výbere netradičných mien často zohrávajú významnú úlohu aktuálne vysielané telenovely tureckej produkcie," vysvetlila Mária Stričková z Michaloviec. Okrem toho sú to často pomenovania z obľúbených krajín rodičov alebo ak je jeden z nich cudzinec, tak tomu prispôsobujú aj tento výber. Nezvyčajné mená si radi vyberajú aj naše celebrity. Zo všetkých môžeme spomenúť Diona, ktorý sa tento rok narodil Zuzane Plačkovej.
V pohraničných oblastiach ovplyvňujú výber aj susedné krajiny. Tak tomu bolo v Rožňave, kde dostal chlapček maďarské meno Zoárd. V Hummenom to boli zase Kemal a Timon, ktorý zabodoval aj u rodičov v Púchove a Handlovej. V Rimavskej Sobote sa narodil Quentin, v Snine Noel a v Nitre Jamie či Breitling.
Návrat tradičných mien
Viaceré matriky nám potvrdili trend, že sa opäť vracajú do módy tradičné slovenské mená. Tie sa vo veľkom počte používali v minulosti a práve kvôli tomu na niekoľko rokov upadli do zabudnutia. Keď je teraz nositeľov týchto mien menej, tak k nim začali rodičia opäť prirodzene inklinovať.
"Zaujímavým trendom či zmenou je návrat mien Ondrej, Michal, Anna, Anton," potvrdila Darina Krajňáková z Levoče. Rodičia k tomu inklinovali vo viacerých regiónoch Slovenska. Je preto veľmi pravdepodobné, že časom by sa na vrchol rebríčkov popularity mohli dostať práve tieto pomenovania. Túto novinku potvrdili aj v Revúcej.
"Som rada, že rodičia dávajú svojim deťom mená našich rodičov a starých rodičov, ako napríklad Ján, Ondrej, Mária, Anna, Tereza. Sú to tiež odvodené mená od Mateja – Matteo, Mathias alebo Emília – Emily," povedala Jana Fašková z matriky v Revúcej. Matrikárka z Bratislavy-Nového Mesta zase upozornila na iný trend. U nich bolo výrazne na vzostupe dievčenské meno Aria, ktoré by sa podľa nej mohlo stať trendom blízkej budúcnosti.
Biblické alebo cudzojazyčné
Tak ako boli na ústupe tradičné mená, rovnako sa to týkalo aj tých s biblickým pôvodom. No aj v tomto smere už nastávajú posuny, čo sa často odzrkadľuje aj v rebríčku najpoužívanejších mien.
"Pokračujú tri hlavné trendy. Viac sa používajú biblické mená ako Rebeka, Ester, Sára, Eliáš. Potom tiež cudzojazyčné verzie mien Matias, Marko, Bianca, Stella. Tretím trendom je návrat tradičných mien ako Ján, Mária, Jozef, Juraj," potvrdila Mária Chyla z mestského úradu Čadca. Rodičia sa už v súčasnosti snažia byť čoraz kreatívnejší. Majú viac možností, sledujú aj trendy zo zahraničia, a tým pádom každý rok pribúda stále viac nových zaujímavých pomenovaní. Opätovne rastie aj počet detí, ktorým rodičia dávajú dva alebo viac mien, čo je zvykom najmä v cudzine.